একিউট হেপাটাইটিসে ক্ষুধামন্দা, শরীর ব্যথা, বমির ভাব কিংবা বমি এবং কিছুদিনের মধ্যে প্রস্রাবের রঙ ও চোখ হলুদ বর্ণ ধারণ করে। এ সময় শরীরে চুলকানি দেখা দিতে পারে। জন্ডিস ক্রমে বেড়ে গিয়ে ধীরে ধীরে কমতে থাকে। ক্রনিক হেপাটাইটিস বা সিরোসিসের প্রাথমিক পর্যায়ে বেশিরভাগ রোগীর উপসর্গ থাকে না বললেই চলে। কেউ কেউ দুর্বলতা, অবসন্নতা বা ক্ষুধামন্দা অনুভব করতে পারে। হেপাটাইটিস বি ও সি অনেকাংশই নিরাময়যোগ্য রোগ হলেও অ্যাডভ্যান্সড লিভার সিরোসিস অথবা লিভার ক্যান্সারে আক্রান্ত না হওয়া পর্যন্ত রোগী প্রায়ই কোনো শারীরিক অসুবিধা অনুভব করে না। এসব রোগীকে পেটে পানি জমে পেট ফুলে যেতে পারে, রক্তবমি বা কালো পায়খানা কিংবা অজ্ঞান হয়ে জীবনঝুঁকির সম্মুখীন হতে পারে। এ সময় শরীর জীর্ণশীর্ণ হয়ে যায়। আমাদের দেশে অনেকে বিদেশে যাওয়ার প্রাক্কালে রক্ত পরীক্ষার সময়, কিংবা রক্ত দিতে গিয়ে বা ভ্যাকসিন দিতে গিয়ে অনেকেই হেপাটাইটিস বি ইনফেকশনের কথা প্রথম জানতে পারে।